**Az előterjesztést megtárgyalta:**

* Gazdasági és Jogi Bizottság
* Költségvetési Ellenőrző Szakmai Bizottság
* Városstratégiai, idegenforgalmi és Sport Bizottság

**A határozati javaslatot törvényességi szempontból megvizsgáltam:**

 /: Dr. Károlyi Ákos :/

 jegyző

**ELŐTERJESZTÉS**

**Tájékoztató a Városháza műszaki állapotáról és javaslat a balesetveszélyt megelőző intézkedések megtételére**

Szombathely Megyei Jogú Város Polgármesteri Hivatala a Kossuth Lajos utca 1-3. számú épülete állagának folyamatos ellenőrzése és az előzetes vizsgálatok eredményének ismeretében átfogó tartószerkezeti vizsgálatot végeztetett el.

A felmérés kiterjedt az épület tartószerkezeteire, burkoló elemeire, a takart szerkezetekre, valamint a balesetveszélyt jelentő egyéb egységekre. A burkolatok rögzítési pontjait szükséges mértékű feltárással vizsgálták. A szakértői vélemény rávilágít a kivitelezés során hibásan alkalmazott technológiákra, anyagminőségi problémákra és az eredeti tervtől több ponton történő eltérésekre.

A vizsgálati eredmény pontos leírást ad a hivatal épületének jelenlegi állapotáról, meghatározza egyes területek javításának határidejét. A vélemény értelmében kimondható, hogy az épület szerkezetileg a korának megfelelő állapotban van, viszont a műkő díszítő elemek és a bordázott burkolatok balesetveszélyességi szempontból azonnali beavatkozást igényelnek. A szakértői véleményt az előterjesztés melléklete tartalmazza, amelyről a szakértő e napirendi pont keretében személyesen ad tájékoztatást a Tisztelt Közgyűlésnek.

Az Iroda felkérte a vizsgálatokat végző Kft.-t a szükséges munkálatok költségbecslésének elkészítésére. A költségek első része tartalmazza a balesetveszélyes elemek rögzítését, a tönkrement bordás burkolatok eltávolítását és az alatta lévő felületek javítását. Ezek teljes becsült költsége: bruttó: 100 millió Ft. A költségbecslés második fele tartalmazza a lebontott burkolatok és sérült díszítő elemek pótlását, fűtött terek esetén a felületek hőszigetelését, valamint a teljes épület festését, amelyek becsült összköltsége bruttó: 190 millió Ft.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2024. szeptember 18.**

 **/: Dr. Nemény András :/**

**Határozati Javaslat**

**……./2024. (IX. 26.) Kgy. számú határozat**

Szombathely Megyei Jogú Város Közgyűlése megismerte a Polgármesteri Hivatal épületére végzett statikai vizsgálat eredményét, amelynek ismeretében az alábbi döntést hozta:

1. A Közgyűlés úgy dönt, hogy a balesetveszély megszüntetése érdekében szükséges, az előterjesztésben meghatározott munkák elvégzéséhez a szükséges forrást a 2025. évi költségvetésében biztosítja.
2. A Közgyűlés felkéri a jegyzőt, hogy a haladéktalanul tegye meg a szükséges intézkedéseket az előterjesztésben leírt munkák elvégzése érdekében.

**Felelősök:** Dr. Nemény András polgármester

Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Lajos Tibor a Gondnoksági Iroda vezetője)

**Határidők:** 1. pont: 2025. februári közgyűlés

 2. pont: 2025. december 31.